Għamel tajjeb il-Gvern Malti li ħabbar illi f'dan l-istadju ser jappoġġa l-kandidatura tal-ex Prim Ministru tal-Lussemburgu Jean Claude Junker biex dan ikun is-suċċessur ta' Josè Manuel Barroso. Il-posizzjoni tal-Gvern Malti tirrispetta dak li jipprovdi t-trattat ta' Liżbona u li ser ikun implimentat għall-ewwel darba issa: fl-għażla tal-President tal-Kummissjoni Ewropeja, il-Kunsill Ewropew [kompost mill-Kapijiet tal-Gvernijiet] għandu jirrispetta r-riżultat elettorali tal-Parlament Ewropew. Il-posizzjoni li ħa l-Gvern Malti hi posizzjoni tajba mhux biss għax tirrispetta t-trattat ta' Liżbona, iżda fuq kollox għax dan qed isir fil-konfront ta' rappreżentant ta' partit politiku differenti minn dak li jappartjeni għalih il-partit fil-Gvern f'Malta. Huwa tajjeb li l-ispirtu Ewropew qed isaħħah l-għeruq f'pajjiżna ukoll! Jidher, mid-dikjarazzjonijiet ta' Joseph Muscat, illi Jean Claude Junker ta' assigurazzjonijiet lill-Gvern Malti illi l-programm tal-Kummissjoni Ewropeja mmexxija minnu ser tagħti attenzjoni u enerġija lil proposti dwar l-immigrazzjoni skond ix-xewqa tal-Gvernijiet diversi fil-Mediterran, fuq quddiem net Malta u l-Italja. Dan hu pass tajjeb. Prosit. Il-Kunsill Ewropew mistenni li jieħu deċiżjoni dwar is-suċċessur ta' Barroso fis-summit ta' tmiem ix-xahar. S'issa għadu mhux ċar jekk il-proposta tal-ħatra ta' Junker hux ser tkun approvata u dan minħabba li hemm numru ta' Gvernijiet Ewropej li iddikjaraw jew indikaw li ma jaqblux ma dan. L-iktar li semma' leħnu kien David Cameron Prim Ministru ta' dak li sa issa hu r-Renju Unit. Cameron qed jopponi l-ħatra ta' Junker minħabba l-politika federalist tiegħu (ta' Junker) li Cameron iqies bħala ostaklu kbir għall-posizzjoni ta' Cameron li l-Unjoni Ewropeja iżżarma kemm tista' mir-regolamenti tagħha li ma jikkonċernawx il-kummerċ! Cameron mhux waħdu. Għandu l-appoġġ tal-Gvernijiet tal-Isvezja, l-Olanda u l-Ungerija. L-anqas Matteo Renzi, għall-Gvern Taljan, ma jidher li hu kuntent bin-nomina ta' Junker. Jekk dawn hux ser jibqgħu waħedhom jew jekk hux ser jiżdiedu fl-opposizzjoni għall-ħatra ta' Junker għadu ftit kmieni biex inkunu nafu. Imma huwa importanti għax il-ħatra ta' Junker teħtieġ l-approvazzjoni ta' maġġoranza kwalifikata: 55% tal-pajjizi membri li jirrappreżentaw 65% tal-popolazzjoni Ewropeja. Jekk il-Kunsill Ewropew japprova l-ħatra ta' Jean Claude Junker bħala President tal-Kummissjoni Ewropeja, imbagħad ikun imiss l-approvazzjoni tal-Parlament Ewropew. Fil-Parlament Ewropew l-opinjonijiet huma ħafna iktar ikkuluriti. Għalissa xejn ma hu assigurata, l-anqas hemm. Wara l-aħħar ta' dan ix-xahar, kif ukoll meta l-programm politiku ta' Junker ikun magħruf imbagħad l-affarijiet ikunu ftit iktar ċari. Nistennew u naraw. ippubblikat fuq iNews: it-Tlieta 17 ta' Ġunju
Wara Barroso min?